‘ชสอ.’เตรียม8พันล. ให้สหกรณ์ไปปล่อยกู้
ชสอ.เตรียม 8,000 ล้านบาท ปล่อยกู้ให้สหกรณ์ออมทรัพย์ช่วยสมาชิก
24 ก.ค. 2558

ชสอ.เตรียม 8,000 ล้านบาท ปล่อยกู้ให้สหกรณ์ออมทรัพย์ช่วยสมาชิก
นายเฉลิมพล ดุลสัมพันธ์ ประธานคณะกรรมการชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.เตรียมเงิน 8,000 ล้านบาท ให้แก่สหกรณ์ที่เป็นสมาชิกกู้ยืมเพื่อรักษาสภาพคล่องและเป็นเงินทุนหมุนเวียนเพื่อนำไปปล่อยกู้ต่อให้สมาชิกและรีไฟแนนซ์เงินกู้ดอกเบี้ยสูง
ขณะเดียวกัน ชสอ.ได้ลดอัตราดอกเบี้ยเงินกู้ลงประมาณ 0.17-0.2% เพื่อแข่งขันกับธนาคารพาณิชย์
ทั้งนี้ เงินกู้ระยะยาวปรับดอกเบี้ยลงจาก 5.15% เหลือ 4.86%  กำหนดวงเงินกู้สูงสุดไม่เกิน 600 ล้านบาท ชำระคืนเงินงวดรายเดือนไม่เกิน 100 เดือน เงินกู้ระยะปานกลาง ลดดอกเบี้ยจาก 5.05% เหลือ 4.86% กำหนดวงเงินกู้ไม่เกิน 500 ล้านบาท ชำระคืนเงินงวดไม่เกิน 36 เดือน และเงินกู้ระยะสั้นปรับดอกเบี้ยจาก 4.6% เหลือ 4.43% วงเงินกู้ไม่เกิน 500 ล้านบาท ชำระคืนไม่เกิน 12 เดือน